SKRIFTLIG FORESPØRGSEL E-2449/01

af Bart Staes (Verts/ALE) til Kommissionen

(11. september 2001)

Om: Miljøvenlig ajourføring af sjette momsdirektiv (77/388/EØF)

Cyklen kan ganske vist ikke løse alle presserende miljø- og mobilitetsproblemer, men den kan yde et bidrag. Ansporinger af afgiftsmæssig art spiller i den forbindelse utvivlsomt en vigtig rolle. En ajourføring af sjette momsdirektiv (77/388/EØF(1)) vil i så henseende være oplagt. Bilag H til dette direktiv opregner de produkter, hvor EU-medlemsstaterne kan indføre en nedsat momssats, som afviger fra standardsatsen.

Trods en lovende meddelelse fra Kommissionens generaldirektorat for beskatning og toldunion (Der vil blive lagt ganske særlig vægt på spørgsmålet om () anvendelse af reducerede momssatser i forbindelse med de forskellige fællesskabspolitikker (for eksempel med henblik på at beskytte miljøet )(2) har Kommissionen endnu ikke taget skridt i denne retning, selv om der iværksættes et forsøg med henblik på jobskabelse og reduktion af sort arbejde (med direktiv 1999/85/EF(3)).

For at fremme den indre logik og sammenhæng i momspolitikken med hensyn til miljø- og mobilitetsproblemerne forekommer det hensigtsmæssigt at ændre sjette momsdirektiv (77/388/EØF) for at fremme brugen af cyklen. Bilag H bør udvides til at omfatte alle cykelprodukter og -tjenester, herunder også købet af nye cykler.

Er Kommissionen parat til at følge sin lovende meddelelse(4) op, og vil den derfor udvide bilag H til sjette momsdirektiv (77/388/EØF) til at omfatte alle cykelprodukter og -tjenester, herunder også købet af nye cykler, for at fremme brugen af cyklen i EU?

Hvorfor afviser Kommissionen under henvisning til dens lovende meddelelse(5) i benægtende fald at udvide bilag H til sjette momsdirektiv (77/388/EØF) til at omfatte alle cykelprodukter og -tjenester, herunder også købet af nye cykler?

(1) EFT L 145 af 13.6.1977, s. 1.

(2) KOM(2000) 348.

(3) EFT L 277 af 28.10.1999, s. 34.

(4) KOM(2000) 348.

(5) KOM(2000) 348.

Svar afgivet på Kommissionens vegne af Frederik Bolkestein

(29. oktober 2001)

Kommissionen har i sin nye momsstrategi(1) anført, at den agter at revidere strukturen i den nedsatte momssats efter udgangen af treårsforsøget med anvendelsen af en nedsat momssats for visse arbejdskraftintensive tjenesteydelser. Dette forsøg omfatter allerede en nedsat sats for cykelreparation. På det tidspunkt agter Kommissionen at foretage en generel undersøgelse af reglerne for beskatning af både tjenesteydelser og varer og at stille egnede forslag, hvor den skønner, at sådanne er nødvendige til at forbedre det indre markeds funktion.

Kommissionen kan forsikre det ærede medlem om, at den vil tage hensyn til hans forslag, når den overvejer muligheden af at foreslå ændringer til bilag H til sjette momsdirektiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter det fælles merværdiafgiftssystem: ensartet beregningsgrundlag(2), som angiver, på hvilke varer og tjenesteydelser medlemsstaterne kan anvende en nedsat momssats. Finansministrene træffer imidlertid sine afgørelser i Rådet i beskatningsspørgsmål med enstemmighed.

(1) Meddelelse fra Kommissionen til Rådet og Europa-Parlamentet Strategi til forbedring af momssystemet i det indre marked (KOM(2000) 348 endelig).

(2) EFT L 145 af 13.6.1977. Direktivet er senest ændret ved direktiv 2001/41/EF (EFT L 22 af 24.1.2001), berigtigelse 2001/4/EF (EFT L 26 af 27.1.2001).